**ŽURNALISTŲ ETIKOS INSPEKTORIUS**

 **SPRENDIMAS**

 **DĖL TELEVIZIJOS LAIDOJE ,,ŽINIOS“ (BTV, 2007-05-24, 20.00 val.)** **PASKELBTOS INFORMACIJOS**

2007m. liepos 13 d. Nr. SPR-21
Vilnius

Prie žurnalistų etikos inspektoriaus veikianti ekspertų grupė, įvertinusi televizijos laidoje „Žinios“ (BTV, 2007-05-24, 20.00 val.) parodytą reportažą apie Kinijos zoologijos sode vykstančias gyvūnų skerdynes, nustatė, kad siužete detaliai vaizduojamas gyvūnų žalojimas, kankinimas, o tokio pobūdžio smurtinė informacija kelia baimę nepilnamečiams. Laidoje paskelbta informacija priskirtina neigiamą poveikį nepilnamečių vystymuisi darančios informacijos kategorijai – atitinka Nepilnamečių apsaugos nuo neigiamo viešosios informacijos poveikio įstatymo 4 straipsnio 1 dalies 1 ir 4 punktuose numatytus kriterijus.

Žurnalistų etikos inspektorius, remdamasis ekspertų grupės išvada, vadovaudamasis Nepilnamečių apsaugos nuo neigiamo viešosios informacijos poveikio įstatymo 9 straipsnio 1 dalimi, 2 dalies 9 punktu bei 3 dalies 4 punktu,

n u s p r e n d ė:

1. Kreiptis į Lietuvos radijo ir televizijos komisiją dėl atsakomybės priemonių transliuotojui taikymo pagal kompetenciją.

2. Išsiųsti sprendimo kopiją UAB „Baltijos TV“ vadovui.

3. Viešai paskelbti sprendimą „Valstybės žinių“ priede „Informaciniai pranešimai“, Žurnalistų etikos inspektoriaus tarnybos interneto tinklalapyje.

Žurnalistų etikos inspektoriaus sprendimai gali būti skundžiami teismui per 30 dienų nuo jų paskelbimo dienos.

Žurnalistų etikos inspektorius                                            Romas Gudaitis